Psalm 119:65-72 – TET – U is goed en doen goed; leer my u voorskrifte – Bybelskool
Written by Chris van Wyk on Sep 29, 2015 . Posted in Psalms 107-150.
Die negende deel van dié Psalm fokus op God se goedheid (tôv). Nie net IS God goed nie, maar DOEN Hy goed. En dit is van dié God wat die Psalmis onderrig wil ontvang, omdat God se woorde, bevele, voorskrifte, opdragte, wet, en onderrig soortgelyk goed sal wees – weereens ses van die agt woorde vir God se openbaring in die Psalm. Na alles, dit is dinge wat van God self af kom: "Die onderrig uit u mond is vir my beter as duisende stukke goud en silwer."
Die Psalmis fokus op twee funksies van God se onderrig. Die een is te vinde in God se woorde, die ander in ervarings in die lewe wat deur God gebruik word.
Aan die een kant prys hy die Here vir die positiewe funksie van God se "goeie woorde". Dit leer hom onderskei wat die pad van die Here is, en wat nie. Die frase in vers 66: "Goeie oordeel" (BDV) of: "goeie insig" (NAV) vertaal die letterlike Hebreeuse frase: "goeie smaak" wat hier figuurlik gebruik word in 'n moreel-etiese sin. In Engels word dit weergegee as "proper discernment" (NET Bible) of "good judgement" (NIV). Dit is wat God se woord hom leer, om goeie moreel-etiese besluite te kan neem.
Maar daar is aan die ander kant ook 'n tweede funksie van God se onderrig in sy lewe, 'n negatiewe dissiplinêre funksie wat in ervarings van: "vernedering, swaarkry of verdrukking" geleer word. Die Palmis gebruik die Hebreeuse woord ânâh (119:67,71) om sy ervaring te beskryf. Dié woord kan op verskillende wyses vertaal word, soos 'n vergelyking in net 'n paar van die Afrikaanse vertalings wys: "verdruk" (OAV), "swaarkry" (NAV), en "verneder" (BDV). In Engels word dit gewoonlik vertaal met: "afflicted" (NET Bible, NIV, KJV), asook 'n keer of wat met "humbled" (NRSV) wat ooreenkom met die BDV.
Wat die negatiewe ervaring presies in die Psalmis se geval beteken het, word nie uitgespel nie. Dit is egter duidelik dat die ervaring van vernedering, swaarkry of verdrukking hom van sy dwaalweë teruggebring het om God se woorde en beloftes na waarde te skat. Hy kan daarom sê: "Dit is goed vir my dat ek verneder was, sodat ek u voorskrifte kon leer." Die pynlike situasie waaraan hy blootgestel is, het dus die funksie van 'n dissiplinêre aksie in sy lewe gehad. Hy kon daaruit leer, en tot inkeer kom.
Dit laat 'n mens besef dat elke woord uit God se mond belangrik is in ons onderskeiding van wat goed is en wat nie. Netso is elke ervaring waaraan ons blootgestel is belangrik om in die praktyk van die lewe te leer hoe ons die pad met God moet loop. En dit lyk asof dit veral die negatiewe en swaarkry ervarings is wat die Here in ons lewe gebruik.
Wat ons motiveer en inspireer op dié pad is die feit dat God goed is en goed doen! Paulus sê nie verniet in Rom. 8:28: "Ons weet dat alles ten goede meewerk vir hulle wat God liefhet, diegene wat volgens sy voorneme geroep is." Lees gerus die verdere verse in Romeine 8 wat die implikasies hiervan uitspel.
Psalm 119:68 is daarom vandag vir my 'n helder woord wat 'n nuwe Bybelse begronding gee vir een van my lewensmotto's. Dit is Richard Niebuhr (The Responsible Self) se stelling: "God is acting in all actions upon you. So respond to all actions as a response to his action." En ek besef nou, ek kan daarvolgens lewe, ómdat God goed is en goed doen. Daarom kan ek, soos die Psalmis, hom vra om my sy voorskrifte te leer, en kan ek dit van harte navolg.